Pukwana ye e tla fana ka ditšhupo go araba potšišo ye bothata: Ke mang modudi wa Afrika Borwa goba ke mang yo a lokelwago go fiwa bodudi bja Afrika Borwa Ka kwešišo, dipotšišo tša mohuta wo di swanetše go tsoša maikutlo ge re lebelela histori ya naga ya rena, mo re tšwago, mo re yago, ka go ikgetha ga rena le go fapana ga rena, ka mokgwa wo re kgonago ka wona, ka seboka le ka o tee ka o tee go fa tlhalošo ya boitlhompho bjo bo akareditšwego ke Molaotheo. Ka wona mokgwa woo, Kgoro ya Merero ya Selegae e tla tšwela pele go hlahlwa ke tlhompho ya ditaelo tša molaotheo tšeo di hlalošago gore Afrika Borwa ke ya batho bohle bao ba dulago ka go yona, bao ba swaraganego ka gare ga go fapafapana ga bona? Go na le dinako tša dithulano tša nnete goba tše di belaelwang magareng ga mengwe ya meono le ditlwaelo le meono ye e leng mo Molaotheong. Dithulano tše di šupa tlhokego ya go tšwelela go hlabolla molao wa setšo gore o nyalane le meono ya Molaotheo. Molaotheo o nyaka gore dikgorotsheko tšohle, diforamo goba makgotla, ge di ranola molao ofe fela le ge di hlabolla molao wa tlwaelo goba molao wa setšo, di hlohleletše mowa le ditlamelo tša Bili ya Ditokelo.